**Sex og Politikk** (tidligere *Norsk forening for familieplanlegging* og *Norsk forening for seksuell og reproduktiv helse og rettigheter*) er en norsk frivillig organisasjon som arbeider for å fremme seksuell og reproduktiv helse og rettigheter. Organisasjonen ble etablert i 1969 som norsk avdeling i International Planned Parenthood Federation, etter et initiativ på Norsk Kvinnesaksforenings landsmøte i 1966 og i samarbeid med Den norske lægeforening. Sex og Politikk har både organisasjoner som medlemmer og direktemedlemmer. Sex og Politikk er blant arrangørene av *Inkluderende 8. mars* i Oslo.

Historie
--------

Legen Gertrud Günther tok initiativ til etableringen av Norsk forening for familieplanlegging, fra 2009 Sex og Politikk
På Norsk Kvinnesaksforenings landsmøte i 1966 ble det valgt et interimstyre som skulle arbeide for å etablere en norsk avdeling av International Planned Parenthood Federation (IPPF) etter initiativ fra legen Gertrud Günther. Interimstyret forhandlet med Den norske lægeforening og utarbeidet vedtekter, og i 1969 ble *Norsk forening for familieplanlegging* formelt stiftet. I 1994 skiftet foreningen navn til *Norsk forening for seksuell og reproduktiv helse og rettigheter* (NSRR) og i 2009 ble navnet endret til *Sex og Politikk*. Sex og Politikk er den norske medlemsorganisasjonen i International Planned Parenthood Federation. Organisasjonen er også medlem av Forum for Kvinner og Utviklingsspørsmål og Forum for utvikling og miljø.

Organisasjonen arbeider for at mennesker skal gis tilgang til helsetjenester og rettigheter, deriblant om og når man vil ha barn, om å ha informasjon og tilgang på sikker, moderne og billig prevensjon, om rett til abort og om rett og mulighet til å praktisere sin legning uten straffeforfølgelse eller fordømmelse. 

Sex og Politikks viktigste arbeid er for å sikre god seksualitetsundervisning for alle elever i norsk skole, og skapte i 2010 et opplegg for grunnskolen kalt Uke 6. Gjennom Uke 6 tilbys seksualitetsundervisning for ungdomsskoleelever over hele Norge. I skoleåret 2019/2020 ble Uke 6 benyttet av over 2500 undervisere til å undervise mer enn 180 000 elever ved mer enn 40% av grunnskolene i Norge.[]

Sex og Politikks ungdomsorganisasjon Seksualpolitisk Nettverk for Ungdom (SNU) ble stiftet i 2015 og hadde i 2020 over 300 medlemmer. Sex og Politikk er blant arrangørene av *Inkluderende 8. mars* i Oslo sammen med Inkluderende feminisme-initiativet.

Moderorganisasjonen International Planned Parenthood Federation går inn for en menneskerettsbasert tilnærming til sexarbeidere, og uttaler at full avkriminalisering sammen med sosiale tiltak mot strukturell ulikhet er avgjørende for å beskytte alle jenters og kvinners menneskerettigheter. Sex og Politikk lanserte i 2023 sitt grunndokument om sexarbeid, «Mennesker foran moralisme». Dokumentet la særlig vekt på menneskerettigheter og seksuell selvbestemmelse, og uttalte at menneskerettighetene må stå i sentrum for alle lands arbeid med sexarbeid og at «tiltak for å motarbeide de skadelige sidene ved salg av sex alltid må være i tråd med den enkeltes menneskerettigheter. Dette inkluderer avkriminalisering av alle deler av sexarbeid». Dokumentet er i tråd med anbefalingene fra Straffelovrådet og en rekke menneskerettsorganisasjoner.

Medlemsorganisasjoner
---------------------

Sex og Politikk bærer preg av å være paraplyorganisasjon og hadde 17 medlemsorganisasjoner i 2020. Organisasjonen oppga i tillegg å ha over 300 enkeltmedlemmer.

* Aksept – Senter for alle berørt av hiv
* Cupido
* HivNorge
* Internasjonal Helse og Sosialgruppe (IHSG)
* KFUK-KFUM Global
* Kvinnefronten
* LUNAR
* Medisinernes Seksualopplysning
* Norske Kvinners Sanitetsforening
* Ordbruk AS
* Prostituertes Interesseorganisasjon i Norge
* RFSU Norge
* Sosialmedisinsk senter (Tromsø)
* Stiftelsen Amathea
* Stiftelsen Sex og samfunn
* Studentenes og Akademikernes Internasjonale Hjelpefond
* Tvibit, helsestasjonen for ungdom

Referanser
----------

1. ↑   www.rorg.no[Hentet fra Wikidata]
2. ↑  «Nøkkelopplysninger fra Enhetsregisteret - Brønnøysundregistrene». *w2.brreg.no*. Besøkt 14. juli 2021.
3. 1 2  «Inkluderende 8. mars på Eidsvolls plass». Sex og Politikk. Besøkt 14. februar 2024.
4. ↑  *Arbeiderbladet*. 19. juni 1969. s. 9.
5. ↑  *Hvem er hun?*. Cappelen. 1989. ISBN 8202116759.
6. ↑  «IPPF Policy on Sex Work». International Planned Parenthood Federation. Besøkt 7. mars 2024.
7. ↑  «Decriminalising sex work is vital to protect women’s human rights». International Planned Parenthood Federation. Besøkt 7. mars 2024.
8. ↑  «Policy om sexarbeid: Mennesker foran moralisme». Besøkt 7. mars 2024.
9. 1 2  «Medlemmer». *Sex og Politikk*. Arkivert fra originalen 27. november 2020. Besøkt 23. desember 2018.

Eksterne lenker
---------------

* (no) Offisielt nettsted Rediger på Wikidata

* (no) Offisiell blogg Rediger på Wikidata
* (no) Sex og politikk på Twitter Rediger på Wikidata

* (no) Sex og politikk på Facebook Rediger på Wikidata

* (no) Sex og politikk på Instagram Rediger på Wikidata

* (no) Sex og politikk på YouTube Rediger på Wikidata
* (en) International Planned Parenthood Federation

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |